open-index/open-wikipedia-markdown huggingface dataset:
Կազիկոպորանյան երկարաբեղիկ

**Կազիկոպորանյան երկարաբեղիկ** (), երկարաբեղիկների ընտանիքին պատկանող միջատ։ Գրանցված է Հայաստանի Հանրապետության Կարմիր գրքում։

## Նկարագրություն
10,5-14 մմ մարմնի երկարությամբ, բավականին ձգված, սև մարմնով, փայլուն կարի երկայնքով սպիտակ մազային նեղ գոլ ունեցող վերնաթևերով, կարմիր ոտքերով ոչ մեծ չափի բզեզ է։ Վերնաթևերն առաջնամեջքից փոքր-ինչ լայն են․ էգինը` նեղ ձվաձև, ավելի լայն, քան արուինը։

## Տարածվածություն
Տարածված է Հյուսիսարևելյան Թուրքիայում (հայտնի է միայն հայտնաբերման տիպային տեղավայրից` Կազիկոպորանիից), Հայաստանում հայտնի է Արայի լեռան հարավային լանջերից (Արագածոտնի և Կոտայքի մարզեր)։

## Էկոլոգիա
Ապրում է ծովի մակարդակից 1900-2500 մ բարձրությունների վրա՝ լեռնատափաստանային և ենթալպյան գոտու հարավային լանջերին։

Բզեզները գետնին սողում են ցերեկը` ապրիլի վերջից մինչև հուլիսի սկիզբը։ Զարգացումը հավանաբար ընթանում է հողում։

## Պահպանություն
Ծայրահեղ սահմանափակ արեալով տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես կրիտիկական վիճակում գտնվող տեսակ։

Թվաքանակը և դրա փոփոխության միտումները կայուն ոչ բարձր է։ Հանդիպում են եզակի առանձնյակներ։

Վտանգման հիմնական գործոններ են անասունների չկարգավորված արածեցումը և տեսակի տարածման շրջանների կրճատումը` պայմանավորված կլիմայի կանխատեսվող փոփոխությունների հետևանքով դրա սահմանների լանջն ի վեր տեղաշարժմամբ։

Պահպանության միջոցառումներ չեն իրականացվում։

## Ծանոթագրություններ

Կատեգորիա:Երկարաբեղիկներ
Կատեգորիա:Կրիտիկական վիճակում գտնվող տեսակներ
Կատեգորիա:ՀՀ Կարմիր գրքում գրանցված կենդանիներ
Քալաշյանի երկարաբեղիկ

**Քալաշյանի երկարաբեղիկ** (), երկարաբեղիկների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

## Նկարագրություն
Նեղ, դեպի հետ փոքր-ինչ նեղացող մարմնով, 10,5 մմ երկարությամբ ոչ խոշոր չափի բզեզ է։ Մարմինը պատված է մազիկների խիտ ծածկույթով, առաջնամեջքի վրա՝ դարչնագույն և երեք բաց գունավորված զոլերով, վերնաթևերի վրա` անհավասարաչափ կեղտոտ սպիտակ։

## Տարածվածություն
Հայաստանի էնդեմիկ միջատ է։ Տարածված է Արայի լեռան հարավային լանջերում՝ Եղվարդ ավանից դեպի հյուսիս-արևելք (Կոտայքի մարզ)։

## Էկոլոգիա
Ապրում է ծովի մակարդակից 2200 մ բարձրությունների վրա՝ լեռնատափաստանների հարավային լանջերում։

Կենսաբանական առանձնահատկությունները հայտնի չեն։ Գտնվել են մայիսի վերջին։

## Պահպանություն
Ծայրահեղ սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես կրիտիկական վիճակում գտնվող տեսակ։

Թվաքանակը և դրա փոփոխության միտումներն անհայտ են։

Սպառնացող վտանգ է համարվում անասունների չկարգավորված արածեցումը։

Պահպանության միջոցառումներ չեն իրականացվաում։

## Ծանոթագրություններ
 

Կատեգորիա:Էնդեմիկ կենդանիներ
Կատեգորիա:Կրիտիկական վիճակում գտնվող տեսակներ
Կատեգորիա:ՀՀ Կարմիր գրքում գրանցված կենդանիներ
Կատեգորիա:Միջատներ
Պիկի երկարաբեղիկ

**Պիկի երկարաբեղիկ** (), երկարաբեղիկների ընտանիքին պատկանող միջատ, որը գրանցված է Հայաստանի Կարմիր գրքում։

## Նկարագրություն
Ձգված, ուռուցիկ և զուգահեռ կողքերով, սև գույնի մարմնով, 10-16 մմ երկարությամբ ոչ խոշոր չափի բզեզ է։ Ունի կարմիր ոտքեր և սևացած ծայրերով միջին ու հետին ազդրեր։

## Տարածվածություն
Տարածված է Նախիջևանի Ինքնավար Հանրապետությունում և Հայաստանում՝ Հացավան գյուղի շրջակայք (Կոտայքի մարզ), «Խորովի անտառ» պետական արգելոց և Վայք քաղաքի շրջակայք (Վայոց ձորի մարզ)։

## Էկոլոգիա
Ապրում են կիսաանապատներում և ֆրիգանաներում, թռչում են ցերեկը, մայիսի վերջից մինչև հունիսի կեսերը։

## Պահպանություն
Սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։

Հանդիպում է հազվադեպ և պատահական։

Վտանգ է հանդիսանում ԲՀՊՏ-ներից դուրս անասունների չկարգավորված արածեցման հետևանքով էկոհամակարգերի դեգրադացումը։

Պահպանվում է «Խոսրովի անտառ» պետական արգելոցում։

## Ծանոթագրություններ
 

Կատեգորիա:ՀՀ Կարմիր գրքում գրանցված կենդանիներ
Կատեգորիա:Միջատներ
Կատեգորիա:Վտանգված տեսակներ
Կոռոստելյովի երկարաբեղիկ

**Կոռոստելյովի երկարաբեղիկ** (), երկարաբեղիկների ընտանիքին պատկանող միջատ, որը գրանցված է Հայաստանի Հանրապետության Կարմիր գրքում։

## Նկարագրություն
Նեղ, զուգահեռակող և սև մարմնով, 9-14,5 մմ երկարությամբ ոչ խոշոր բզեզ է։ Առաջնամեջքն ունի երեք դեղնավուն մազապատ զոլեր, իսկ խիտ մազիկներով պատված վերնաթևերը՝ մոխրավուն տեսք։

## Տարածվածություն
Տարածված է Նախիջևանի Ինքնավար Հանրապետությունում և Հայաստանում՝ միայն «Խորովի անտառ» պետական արգելոցում։

## Էկոլոգիա
Ապրում է ծովի մակարդակից 1600-2000 մ բարձրությունների վրա, լեռնատափաստաններում և ֆրիգանաներում, հանդիպում՝ հունիսին և հուլիսի սկզբին Scorzonera pulchra բույսի ցողունների վրա, որտեղ էլ զարգանում է թրթուրը։ Զարգացումը ընթանում է մեկ տարի։

## Պահպանություն
Սահմանափակ արեալով տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։

Թվաքանակը չափավոր բարձր է, փոփոխության միտումները՝ անհայտ։

Վտանգման հիմնական գործոնները բացահայտված չեն։

Պահպանվում է «Խոսրովի անտառ» պետական արգելոցում։

## Ծանոթագրություններ
 

Կատեգորիա:ՀՀ Կարմիր գրքում գրանցված կենդանիներ
Կատեգորիա:Միջատներ
Կատեգորիա:Վտանգված տեսակներ
Վլադիմիր Դեդուշկին

**Վլադիմիր Դեդուշկին** (, ), ռուսական դիվանագետ։

## Կենսագրություն
1976 թվականին ավարտել է Մոսկվայի միջազգային հարաբերությունների պետական ինստիտուտը 1989 թվականին՝ ԽՍՀՄ ԱԳՆ Դիվանագիտական ակադեմիա։ Դիվանագիտական գործունեությամբ սկսել է զբաղվել 1976 թվականից։ Տիրապետում է արաբերեն, անգլերեն և ֆրանսերեն լեզուներին։

* 1976-1979 թվականներին՝ Բասրայում (Իրաք) ԽՍՀՄ գլխավոր հյուպատոսության աշխատակից։
* 1979-1980 թվականներին՝ Իրաքում ԽՍՀՄ դեսպանատան աշխատակից։
* 1982-1986 թվականներին՝ Լիբանանում ԽՍՀՄ դեսպանատան աշխատակից։
* 1989-1993 թվականներին՝ ԽՍՀՄ դեսպանատան աշխատակից, ապա (1991 թվականից) Եմենում։
* 1996-2000 թվականներին՝ ՄԱԿ-ում Ռուսաստանի մշտական ներկայացուցչության աշխատակից։
* 2007-2011 թվականներին՝ Պորտուգալիայում Ռուսաստանի դեսպանատան աշխատակից։
* 2011-2013 թվականներին՝ Ռուսաստանի ԱԳՆ Մերձավոր Արևելքի և Հյուսիսային Աֆրիկայի դեպարտամենտի գլխավոր խորհրդական։
* 2013 թվականի օգոստոսի 16-ից՝ Եմենում Ռուսաստանի արտակարգ և լիազոր դեսպան։

Ամուսնացած է։ Ունի չափահաս դուստր։

## Դիվանագիտական աստիճան
* 2-րդ դասի արտակարգ և լիազոր դեսպանորդ (2014 թվականի փետրվարի 10)։
* 1-ին դասի արտակարգ և լիազոր դեսպանորդ (2017 թվականի դեկտեմբերի 26)։

## Սպանության մասին լուրեր
2017 թվականի հունվարի 14-ին լրատվամիջոցները հայտնել էին Եմենում Ռուսաստանի դեսպանի սպանության մասին, սակայն Ռուսաստանի դեսպանատունը հերքել էր հաղորդագրությունները։

## Պարգևներ
* Բարեկամության շքանշան (2015 թվականի նոյեմբերի 21)՝ *Ռուսաստանի Դաշնության արտաքին քաղաքական կուրսի իրականացման գործում ունեցած մեծ ավանդի և երկարամյա բարեխիղճ աշխատանքի համար*։

## Ծանոթագրություններ

## Արտաքին հղումներ
* Կենսագրությունը Ռուսաստանի ԱԳՆ կայքում
* Կենսագրությունը Եմենում Ռուսաստանի դեսպանատան կայքում

Կատեգորիա:Բարեկամության շքանշանի ասպետներ (Ռուսաստան)
Կատեգորիա:Դիվանագետներ այբբենական կարգով
Կատեգորիա:Մոսկվայի միջազգային հարաբերությունների պետական ինստիտուտի շրջանավարտներ
Կատեգորիա:Ռուս դիվանագետներ
Արթուր Մորո

**Արթուր Մորո** (իսկական անունը՝ *Աֆանասիյ Մատվերիչ Օսիպով*, ), էրզիացի ժողովրդական բանաստեղծ, խմբագիր։  Արվեստագիտության դոկտոր (1949): ԽՍՀՄ Գրողների միության անդամ (1935):

## Կենսագրություն
Արթուր Մորոն ծնվել է 1909 թվականի ապրիլի 11-ին, Կլյուչովկա գյուղում (այժմ՝ Սամարայի նահանգի Պոխվիստնևսկի շրջանի Կրասնիե Կլյուչկի)։
Ունեցել է դժվար մանկություն։ Սովի պատճառով նրա հայրն աշխատանքի համար մեկնել է Սիբիր, աշխատել երկաթուղում։ Ընտանիքի հոգսերը մնացել են մոր ուսերին։ 1925 թվականին Մորոն մեկնել է Մոսկվա։ Պրոֆեսոր Պ. Գլուխովի (էրզիական «Якстере теште» («Կարմիր աստղ») թերթի խմբագիր) օգնությամբ Արթուր Մորոն ավարտել է ԽՍՀՄ ժողովուրդների Ցենտրիզդատ տպարանին կից Ֆաբրիկա-գործարանային աշակերտության դպրոցի ուգրո-ֆինական բաժինը և ստացել գրաշարի մասնագիտություն։ Որպես գրաշար աշխատել է «Якстере теште» տպագրությունում, իսկ երեկոյան շարունակել է ուսանել աշխատողների ֆակուլտետում։

Հայրենական մեծ պատերազմի ժամանակ եղել է «*Вперед за Родину*» դիվիզիոն թերթի խմբագիրը, կռվել է առաջնագծում։ Պատերազմի ավարտից հետո դասավանդել է Մոսկվայի և Մորդավայի բուհերում։

1945-1947 թվականներին ամուսնացած է եղել Ժարկովա Եկատերինա Սեմյոնովայի հետ (1903-1947)։

Մահացել է 1989 թվականի հունվարի 13-ին, Մոսկվայում։ Թաղված է հայրենի Կրասնիե Կլյուչի գյուղում։

## Աշխատություններ
Արթուր Մորոն իր առաջին բանաստեղծությունը գրել է տասնյոթ տարեկան հասակում։ Հենց այդ ժամանակ էլ վերցրել է «հնչեղ, երգային» կեղծանուն` Արթուր Մորո, Էրզիական **моро** «երգ» բառից։ Շարունակ զբաղվել է հասարակական գործունեությամբ։ Բանաստեղծի կենդանության օրոք էրզյան լեզվով և ռուսերեն տպագրվել է 16 գիրք։

## Պարգևներ
* Մորդովական ԻԽՍՀ վաստակավոր բանաստեղծ (1969)
* Կարմիր Աստղի շքանշան
* Հայրենական պատերազմի II աստիճանի շքանշան
* «1941-1945 թթ. Հայրենական մեծ պատերազմում Գերմանիայի դեմ տարած հաղթանակի համար» մեդալ
* «Լենինգրադի պաշտպանության համար» մեդալ

## Հիշատակ
* Տունը, որտեղ ծնվել է գրողը, փակցված է հուշատախտակ։

## Ծանոթագրություններ

## Արտաքին հղումներ
* Моро (Осипов) Артур Матвеевич 

Կատեգորիա:20-րդ դարի ռուս բանաստեղծներ
Կատեգորիա:Արվեստագիտության թեկնածուներ
Կատեգորիա:Բանաստեղծներ այբբենական կարգով
Կատեգորիա:Գրական կեղծանուններով հայտնի հեղինակներ
Կատեգորիա:Էրզիացի գրողներ
Կատեգորիա:ԽՍՀՄ գրողների միության անդամներ
Կատեգորիա:Խորհրդային բանաստեղծներ
Կատեգորիա:Խորհրդային լրագրողներ
Կատեգորիա:Խորհրդային խմբագիրներ
Սևամարմին աքսորված

**Սևամարմին աքսորված** (), սևամարմինների ընտանիքին պատկանող միջատ։ Գրանցված է Հայաստանի Կարմիր գրքում։

## Նկարագրություն
18-22 մմ երկարությամբ, թույլ մարմնով միջին չափի բզեզ է։ Գունավորումը գրեթե միատարր սև է, վերնաթևերը՝ ձվաձև։

## Տարածվածություն
Տարածված է Հայաստանում՝ Մեղրու շրջանի մի շարք տեղերից՝ Մեղրի քաղաքի մոտակայքից (Կալդաշ լեռան հարավային լանջ) և Շվանի ձոր գյուղից դեպի հյուսիս (Սյունիքի մարզ), Նախիջևանի Ինքնավար Հանրապետությունում։

## Էկոլոգիա
Հանդիպում է նոսր անտառներում։ Մեղրու մոտ հայտնաբերվել է գիհու, իսկ Շվանի ձորում՝ կաղնու նոսր անտառներում։ Հավաքը կատարվել է մայիս-հունիս ամիսներին մեծ քարերի տակ, հողի մակերեսին (երբեմն բարձրանում են խոտերի և թփերի վրա)։

Կենսաբանական առանձնահատկությունները հայտնի չեն։

## Պահպանություն
Սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակի չափորոշիչներով գնահատվում է որպես վտանգված տեսակ։

Թվաքանակի և դրա փոփոխության միտումները ցածր են, հայտնի են սակավաթիվ նմուշներ։

Տեսակին սպառնացող վտանգներից է՝ բնակելի տարածքներում վառելիքի համար խոտաթփային բուսականության հատում, անասունների, հատկապես՝ այծերի չկարգավորված արածեցում։

Պահպանվում է «Արևիկ» ազգային պարկում։

## Ծանոթագրություններ

Կատեգորիա:ՀՀ Կարմիր գրքում գրանցված կենդանիներ
Կատեգորիա:Միջատներ
Կատեգորիա:Սևամարմիններ
Կատեգորիա:Վտանգված տեսակներ
Դոստոևսկու փողոց (Յալթա)

**Դոստոևսկու փողոց** (), փողոց Ղրիմի Յալթա քաղաքում։ Անվանվել է ռուս մեծ գրող, գրականագետ, փիլիսոփա Ֆեոդոր Միխայլովիչ Դոստոևսկու (1821-1881) պատվին։ Սկիզբ է առնում Կրասնոարմեյսկայա և Պիոներսկայա փողոցների հանգույցից և ավարտվում Սեչենովի փողոցի հետ հատումով։ Երկարությունը 630 մետր է։

## Նկարագրություն
Յալթա քաղաքի Դոստոևսկու փողոցը սկսվում է Կրասնոարմեյսկայա և Պիոներսկայա փողոցների հանգույցից, հատում Դոստոևսկու նրբանցքը, Տավրիչեսկայա, Շինարարների, Սոսնովայա փողոցները և ավարտվում Սեչենովի փողոցի հետ հատումով։ Փողոցում կա համարակալված 25 շինություն։ Երկարությունը 630 մետր է։

Դոստոևսկու փողոցի փոստային դասիչներն են՝ 	298604, 298607։

Փողոցն անվանվել է ռուս մեծ գրող, գրականագետ, փիլիսոփա Ֆեոդոր Միխայլովիչ Դոստոևսկու (1821-1881) պատվին։ Դոստոևսկին ռուս գրականության դասականներից է և համաշխարհային նշանակության լավագույն վիպագիրներից մեկը։ Գրականագետները գրողի ամենանշանակալից ստեղծագործությունների շարքին են դասում, այսպես կոչված, «մեծ հնգամատյանը», որի մեջ մտնում են խոհական վեպերը՝ «Ոճիր և պատիժ», «Ապուշը», «Դևեր», «Դեռահասը» և «Կարամազով եղբայրներ»։ Դոստոևսկու գեղագիտական հայացքներն ու գաղափարները մեծ ազդեցություն են թողել ռուս և համաշխարհային գրականության, այդ թվում` նաև հայ հոգեբանական արձակի վրա։ Նրա գաղափարագեղագիտական սկզբունքները զարգացրել են Ստեֆան Ցվայգը, Ֆրանց Կաֆկան, Մարսել Պրուստը, Ալբեր Քամյուն և ուրիշներ։

## Ծանոթագրություններ

## Աղբյուրներ
*Улица Достоевского в Ялте
*Подробная карта Улица Достоевского, город Ялта со спутника с номерами домов, индекс и маршруты, Яндекс, Гугл карта 

## Արտաքին հղումներ
*Почтовый индекс улица Достоевского, г. Ялта

Կատեգորիա:Յալթայի փողոցներ
Սերգեյ Վելիչկին

**Սերգեյ Վելիչկին** (, ), ռուսական դիվանագետ։

## Կենսագրություն
1971 թվականին ավարտել է ԽՍՀՄ ԱԳՆ Մոսկվայի Միջազգային հարաբերությունների պետական ինստիտուտը։

Դիվանագիտական աշխատանքով սկսել է զբաղվել 1973 թվականից։
*1973-1978 և 1985-1990 թվականներին՝ Հնդկաստանում ԽՍՀՄ դեսպանատան աշխատակից։
*1992-1997 թվականներին՝ Բանգլադեշում Ռուսաստանի դեսպանատան դեսպանորդ-խորհրդական
*1998-2000 թվականներին՝ Ռուսաստանի Պետական դումայի միջխորհրդարանական կապերի վարչության պետի տեղակալ։
*2000-2005 թվականներին՝ Ստամբուլում Ռուսաստանի գլխավոր հյուպատոս (Թուրքիա)։
*2005-2010 թվականներին՝ Ռուսաստանի ԱԳՆ Ասիայի երկրորդ դեպարտամենտի փոխտնօրեն։
* 2010 թվականի նոյեմբերի 8-ից-2015 թվականի սեպտեմբերի 14-ը՝ Նեպալում Ռուսաստանի Դաշնության արտակարգ և լիազոր դեսպան։

Ամուսնացած է։ Ունի երկու որդի և երկու դուստր։

## Դիվանագիտական աստիճան
* 2-րդ դասի արտակարգ և լիազոր դեսպանորդ (1993 թվականի սեպտեմբերի 22)։
* 1-ին դասի արտակարգ և լիազոր դեսպանորդ (2004 թվականի օգոստոսի 25)։
* Արտակարգ և լիազոր դեսպան (2015 թվականի օգոստոսի 25)։

## Ծանոթագրություններ

## Արտաքին հղումներ
* Կենսագրությունը Նեպալում Ռուսաստանի դեսպանատան կայքում  
* Կենսագրությունը Ռուսաստանի ԱԳՆ կայքում

Կատեգորիա:Դիվանագետներ այբբենական կարգով
Կատեգորիա:Մոսկվայի միջազգային հարաբերությունների պետական ինստիտուտի շրջանավարտներ
Կատեգորիա:Ռուս դիվանագետներ
Ռատգերսի համալսարան

**Ռատգերսի համալսարան** (**Ռուտգերսի համալսարան,** ),  ԱՄՆ պետական հետազոտական համալսարան, Նյու Ջերսիի բարձրագույն կրթական հաստատություն։

Հիմնադրվել է 1766 թվականին, այն երկրում 8-րդ հնագույն համալսարանն է և Միացյալ Նահանգների անկախությունից առաջ հաստատված 9 գաղութային քոլեջներից մեկը։ Սկզբնականում պետական հետազոտական համալսարան էր, որտեղ կիրառվում էր միասնական, աշխարհիկ կրթություն։ Վիլյամի և Մարիի քոլեջի հետ միասին, Ռատգերսի համալսարանը այն 2 գաղութային բուհերից մեկն է, որոնք դարձել են պետական բուհեր։

1945 թվականին կարգավիճակի փոփոխությամբ պաշտոնական անվանումը փոխվեց՝ «Նյու Ջերսիի համալսարան»։ Համալսարանի չորս կամպուսները  համապատասխանաբար գտնվում են Նոր Բրունսվիկում, Նյուարկում և Կամդենում։ Նյուարկի համալսարանը 1946 թվականին միացավ Ռուտգերսի հետ։ Կանդենի կամպուսը հիմնադրվել է 1950 թվականին Հարավային Ջերսիի քոլեջի բազայի վրա։

2011 թվականին Ռատգերսի համալսարանը hամաշխարհային Times-ի վարկանիշում զբաղեցրել է 81-րդ տեղը և Համաշխարհային համալսարանների ակադեմիական վարկանիշում՝ 59-րդ տեղը։

Համալսարանն առաջարկում է 100  մասնագիտություննր բակալավրի աստիճանով, 100՝ մագիստրոսի և 80 դոկտորական ծրագեր։ Համալսարանը ունի 175 գիտական ամբիոն, 29 դպրոց և  և քոլեջ, որոնցից 16-ում իրականացվում է հետբուհական մասնագիտական կրթություն։

## Տես նաև
*Լիվինգսթոնի քոլեջ

## Ծանոթագրություններ

Կատեգորիա:1766 կառուցումն ավարտված շենքեր և կառույցներ
Կատեգորիա:Ամերիկյան համալսարանների ասոցիացիա
Մարշակի փողոց (Յալթա)

**Մարշակի փողոց** (), փողոց Ղրիմի Յալթա քաղաքում։ Անվանվել է ռուս խորհրդային բանաստեղծ Սամուիլ Յակովլևիչ Մարշակի (1887-1964) պատվին։ Սկիզբ է առնում Լոմոնոսովի և Կրասնոարմեյսկայա փողոցների հանգույցից և ավարտվում Բոտկինի փողոցի հետ հատումով։ Երկարությունը 300 մետր է։

## Նկարագրություն
Յալթա քաղաքի Մարշակի փողոցը սկսվում է Լոմոնոսովի և Կրասնոարմեյսկայա փողոցների հանգույցից, հատում Նովի նրբանցքը, Պուշկինի փողոցը, Տոլյատիի փողոցը և ավարտվում Բոտկինի փողոցի հետ հատումով։ Երկարությունը 300 մետր է։ Փողոցում կա համարակալված 11 շինություն. ձախ կողմում (կենտ համարներ)` 6 շենք, աջ կողմում (զույգ համարներ)` 5։

Մարշակի փողոցի փոստային դասիչն է՝ 298635։

Փողոցն անվանվել է ռուս խորհրդային բանաստեղծ Սամուիլ Յակովլևիչ Մարշակի (1887-1964) պատվին։ 1920 թվականին Մարշակը Կրասնոդարում կազմակերպել է Ռուսաստանի առաջին մանկական թատրոններից մեկը, նրա համար գրել հեքիաթ-պիեսներ։ 1923 թվականին լույս են տեսել բանաստեղծական առաջին ժողովածուները ամենափոքրիկների համար։ 1923-1925 թվականներին Մարշակը գլխավորել է «Նովի Ռոբինզոն» () հանդեսը։ Երկար տարիներ եղել է Մանկհրատի լենինգրադյան խմբագրության ղեկավարը։ Մարշակը ռուսական պոեզիան հարստացրել է Ուիլյամ Շեքսպիրի, Ռոբերտ Բըրնսի, Ռեդյարդ Կիպլինգի, Հովհաննես Թումանյանի և ուրիշների գործերի թարգմանություններով։ Հայտնի է նաև «Ընտիր լիրիկա» գրքով։

## Ծանոթագրություններ

## Աղբյուրներ
*Улица Маршака в Ялте
*Подробная карта Улица Маршака, город Ялта со спутника с номерами домов, индекс и маршруты, Яндекс, Гугл карты

## Արտաքին հղումներ
*Почтовый индекс улица Маршака, г. Ялта

Կատեգորիա:Յալթայի փողոցներ
Լեոնիդ Գոլուբև

**Լեոնիդ Գոլուբև** (, ), ռուս դիվանագետ։

## Կենսագրություն
1974 թվականին ավարտել է Մոսկվայի ժողովուրդների բարեկամության համալսարանը և Հավանայի Աբրահամ Լինքոլնի անվան օտար լեզուների բարձրագույն դպրոցը (1977)։ Տիրապետում է անգլերեն, իսպաներեն, ֆրանսերեն և պորտուգալերեն լեզուներին։ Դիվանագիտական գործունեությամբ սկսել է զբաղվել 1993 թվականից։

*1974-1990 թվականներին՝ թարգմանիչ, ավագ թարգմանիչ, կրտսեր ռեֆերենտ, ռեֆերենտ, ավագ ռեֆերենտ ԽՄԿԿ Կենտկոմի միջազգային բաժնում։
*1990-1991 թվականներին՝ հասարակական-քաղաքական կազմակերպությունների հետ կապերի ԽՄԿԿ Կենտկոմի բաժնի ավագ ռեֆերենտ։
*1993- 2001 թվականներին՝ Ռուսաստանի Դաշնության սուբյեկտների, խորհրդարանի և հասարակական միավորումների հետ կապերի վարչության խորհրդական, ավագ խորհրդական, բաժնի պետ։
*2001-2008 թվականներին՝ ՌԴ սուբյեկտների, խորհրդարանի և հասարակական-քաղաքական կազմակերպությունների հետ կապերի դեպարտամենտի տնօրենի տեղակալ։
* 2008 թվականի ապրիլի 23-ից-2012 թվականի փետրվարի 15՝ Բոլիվիայում Ռուսաստանի արտակարգ և լիազոր դեսպան։

Ամուսնացած է։ Ունի երկու որդի։

## Դիվանագիտական աստիճան
* 2-րդ դասի արտակարգ և լիազոր դեսպանորդ (2004 թվականի մայիսի 6-ին)։

## Պարգևներ
* Հայրենիքին մատուցած ծառայությունների համար 2-րդ աստիճանի շքանշան (2008 թվականի հունվարի 25)՝ *Ռուսաստանի Դաշնության արտաքին քաղաքական կուրսի իրականացման գործում ունեցած մեծ ավանդի, երկարամյա անբասիր դիվանագիտական ծառայության համար*։

## Ծանոթագրություններ

## Արտաքին հղումներ
* Կենսագրությունը Ռուսաստանի ԱԳՆ կայքում
* Կենսագրությունը ՄԺԲՀ շրջանավարտների և ընկերների ասոցիացիայի կայքում 

Կատեգորիա:«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Կատեգորիա:Դիվանագետներ այբբենական կարգով
Կատեգորիա:Ռուս դիվանագետներ
Արաքսյան չրխկան

**Արաքսյան չրխկան** (), չրխկանների ընտանիքին պատկանող միջատ։ Գրանցված է Հայաստանի Կարմիր գրքում։

## Նկարագրություն
4,5-6 մմ երկարությամբ սև մարմնով փոքր չափի բզեզ է։ Վերնաթևերը ծղոտագույն են՝ կարի մոտ մգացած զոլով, յուրաքանչյուր վերնաթևի սկավառակի վրա հազվադեպ լինում է մեկական մուգ բիծ, բեղիկների հատվածների հիմքերը, ոտքերի սրունքները և թաթերը ունեն բաց են գունավորում։

## Տարածվածություն
Հայաստանի էնդեմիկ է։ Հայտնի է միայն Գոռավանի ավազուտներից՝ Վեդի քաղաքի մոտ (Արարատի մարզ)։

## Էկոլոգիա
Ապրում են ջուզգունի մացառուտներով ավազոտ անապատներում, հանդիպում են հունիս-հուլիսի սկզբին խոտաբույսերի վրա։

Կենսաբանական առանձնահատկությունները հայտնի չեն։

## Պահպանություն
Սահմանափակ արեալով հազվագյուտ տեսակ է։ Բնության պահպանության միջազգային միության Կարմիր ցուցակի չափորոշիչներով ներկայումս գնահատվում է որպես կրիտիկական վիճակում գտնվող տեսակ։

Թվաքանակը ցածր է, փոփոխության միտումները՝ անհայտ։

Վտանգման հիմնական գործոններն են շինարարական նպատակներով ավազահանումը, անասունների արածեցումը և ճանապարհաշինությունը։

Պահպանվում է «Գոռավանի ավազուտներ» պետական արգելավայրում։

## Ծանոթագրություններ

Կատեգորիա:Կրիտիկական վիճակում գտնվող տեսակներ
Կատեգորիա:ՀՀ Կարմիր գրքում գրանցված կենդանիներ
Կատեգորիա:Միջատներ
Տոլյատիի փողոց (Յալթա)

**Տոլյատիի փողոց** (), փողոց Ղրիմի Յալթա քաղաքում։ Անվանվել է իտալացի կոմունիստական գործիչ, Իտալիայի կոմունիստական կուսակցության ղեկավար Պալմիրո Տոլյատիի (1893-1964) պատվին։ Սկիզբ է առնում Բոտկինի փողոցից և ավարտվում Մարշակի փողոցի հետ հատումով։ Երկարությունը 410 մետր է։

## Նկարագրություն
Յալթա քաղաքի Տոլյատիի փողոցը սկսվում է Բոտկինի փողոցից և, ձգվելով Վոդոպադնայա գետի հունին զուգահեռ, ավարտվում Մարշակի փողոցի հետ հատումով։ Երկարությունը 410 մետր է։ Փողոցում կա համարակալված 24 շինություն. ձախ կողմում (կենտ համարներ)` 13 շենք, աջ կողմում (զույգ համարներ)` 11։

Տոլյատիի փողոցի փոստային դասիչն է՝ 298635։

Փողոցն անվանվել է իտալացի կոմունիստական գործիչ, Իտալիայի կոմունիստական կուսակցության ղեկավար Պալմիրո Տոլյատիի (1893-1964) պատվին։ 1914 թվականին նա մտել է Իտալիայի սոցիալիստական կուսակցության մեջ։ 1919 թվականի սկզբին ընդգրկվել է այդ կուսակցության «Ավանտի» («Avanti!») թերթի խմբագրության կազմում։ 1920 թվականի վերջին սոցիալիստական կուսակցության մեջ կոմունիստական ֆրակցիայի ստեղծումից և «Օրդինե նուովո»-ն նրա կենտրոնական օրգան դառնալուց հետո դարձել է շաբաթաթերթի խմբագիրը։ 1927 թվականից մինչև իր մահը Իտալիայի կոմունիստական կուսակցության ղեկավարն էր։ Մահացել է Յալթայում (Ղրիմ), ուր եկել էր հանգստանալու։ Թաղված է Հռոմում։

## Ծանոթագրություններ

## Աղբյուրներ
*Улица Тольятти в Ялте
*Подробная карта Улица Тольятти, город Ялта со спутника с номерами домов, индекс и маршруты, Яндекс, Гугл карты 

## Արտաքին հղումներ
*Почтовый индекс улица Тольятти, г. Ялта

Կատեգորիա:Յալթայի փողոցներ
Իգոր Գրոմիկո

**Իգոր Գրոմիկո** (, ), ռուսական դիվանագետ։ ԽՍՀՄ Գերագույն Խորհրդի նախագահության ղեկավար Անդրեյ Գրոմիկոյի թոռը։

## Կենսագրություն
1976 թվականին ավարտել է ԽՍՀՄ ԱԳՆ Մոսկվայի միջազգային հարաբերությունների պետական ինստիտուտը։

1979 թվականից աշխատում է ԽՍՀՄ ԱԳՆ Դիվանագիտական ծառայությունում, ապա՝ Ռուսաստանի ԱԳՆ-ում։

Աշխատել է տարբեր դիվանագիտական պաշտոններում՝ նախարարության կենտրոնական ապարատում և արտասահմանյան հիմնարկներում։

2003-2006 թվականներին եղել է Հայաստանում Ռուսաստանի Դաշնության դեսպանության խորհրդական-դեսպանորդ։

2007 թվականից ԱՊՀ երկրների չորրորդ դեպարտամենտի տնօրենի տեղակալ։

2009 թվականի դեկտեմբերի 28-ից մինչև 2014 թվականի փետրվարի 3-ը Մինսկում Անկախ Պետությունների Համագործակցության կանոնադրական և այլ մարմիններում Ռուսաստանի Դաշնության մշտական ներկայացուցիչ։

Տիրապետում է անգլերեն լեզվին։

## Դիվանագիտական աստիճան
* 1-ին դասի արտակարգ և լիազոր դեսպանորդ (2012 թվականի հուլիսի 30)։
* 2-րդ դասի արտակարգ և լիազոր դեսպանորդ (2006 թվականի փետրվարի 1)։

## Ընտանիք
* Պապը՝ Անդրեյ Գրոմիկո, 1957-1985 թվականներին ԽՍՀՄ արտաքին գործերի նախարար։
* Հայրը՝ Անատոլի Անդրեևիչ Գրոմիկո, ՌԳԱ թղթակից անդամ։
* Մայրը՝ Մարգարիտա Գրոմիկո

## Ծանոթագրություններ

## Արտաքին հղումներ
* Կենսագրությունը Ռուսաստանի մշտական ներկայացուցչության կայքում
* Ռուսական արտասահմանյան գործակալությունների ղեկավարները՝ ՌԴ ԱԳՆ կայքում

Կատեգորիա:«Հայրենիքին մատուցած ծառայությունների համար» շքանշանի 2-րդ աստիճանի մեդալով պարգևատրվածներ
Կատեգորիա:Դիվանագետներ այբբենական կարգով
Կատեգորիա:Խորհրդային դիվանագետներ
Կատեգորիա:Մոսկվայի միջազգային հարաբերությունների պետական ինստիտուտի շրջանավարտներ
Կատեգորիա:Ռուս դիվանագետներ
Վալհալլա

thumb|Վալհալլայի պատկերը 17-րդ դարի իսլանդական ձեռագրում: Դարպասները պահպանվում են Հեյմդալի կողմից

**Վալհալլա** (հին սկանդինավյան լեզվով՝ Valhöll — «մահացածների սրահ», «սպանվածների սրահ», «սպանվածների պալատ»), գերմանա-սկանդինավյան դիցաբանության մեջ երկնային պալատ Ասգարդում, որտեղ պատերազմի նահատակներն ընկնում են մահից հետո և որտեղ շարունակում են իրենց նախկին հերոսական կյանքը։

Օդինը բազմելով Հլիդսկյալֆում՝ ղեկավարում է Վալհալլան։ Նա վերցնում է մարտի դաշտում ընկած զինվորների մի մասին, իսկ վալկիրիաները հասցնում են նրանց պալատ։ Նահատակների մյուս կեսն ուղարկվում է Ֆոլկվանգ՝ (Fólkvangr — «Մարդկանց դաշտ») Ֆրեյա աստվածուհու մոտ։

Առասպելը պատմում է, որ Վալհալլան իրենից ներկայացնում է սրերի եզրին կախված վահաններով մի հսկա դահլիճ։ Այդ դահլիճն ունի 540 դուռ և, վերջին մարտի՝ Ռագնարյոկի ժամանակ, Հեյմդալ աստծո կանչով ամեն դռնից դուրս կգան 800 զինվորներ։ Վալհալլայում ապրող զինվորներին կոչում են Էյնհերիներ։ Ամեն առավոտ նրանք զրահավորվում են և մարտնչում մինչ մահ, իսկ հետո հարություն են առնում, նստում են ընդհանուր սեղանի մոտ ու խրախճանք անում վալկիրիաների շրջապատում։ Նրանք ուտում են Սեհրիմնիր վարազի միսը, որին նրանք սպանում են ամեն օր, և որն ամեն օր հարություն է առնում։ էյնհերիները խմում են մեղր, որը կթում են Հեյդրութ այծից. վերջինս կանգնած է Վալհալլայում և ծամում է Իգգդրասիլ Տիեզերեկան Ծառի տերևները։ 
Կրակի փոխարեն Վալհալլան լուսավորում է սրերի փայլը։

Գերմանա-սկանդինավյան դիցաբանության և պատմության մասին երգերի հին իսլանդերենով գրված Ավագ Էդդա ժողովածուի Գրիմնիրի խոսքը երգում կան Վալհալլային նվիրված տողեր։

Յուպիտեր մոլորակի Կալիստո արբանյակի վրա շրջան է անվանակոչվել Վալհալլայի պատվին։

## Ծանոթագրություններ

## Գրականություն
* 
* 
* 
* 
* 
* 
* Buisson, Ludwig. Der Bildstein Ardre VIII auf Gotland : [գերմ.] // Abhandlungen der Akademie der Wissenschaften in Göttingen, Philologisch-historische Klasse, Dritte Folge. — Göttingen, 1976. — № 102. — ISSN 0930-4304.
* Die Geschichte vom starken Grettir, dem Geächteten : [գերմ.] / Übertragen von Paul Herrmann. — Düsseldorf, Köln, 1963. — Bd. 5. — (Sammlung Thule).
* Greeley, R.; et al.; Klemaszewski, J.E.; Wagner L.; et al. (2000). “Galileo views of the geology of Callisto”. Planetary and Space Science. 48 (9): 829—853. Bibcode:2000P&SS...48..829G. DOI:10.1016/S0032-0633(00)00050-7.
* Gutalag och Gutasaga, utg. af Hugo Pipping, København 1905—1907 (Samfund 33)
* Jóhannesson, Alexander. Isländisches etymologisches Wörterbuch : [իսլանդ.]. — Bern : Franske, 1956. — XXIII, 1406 s.
* Orchard, Andy. Dictionary of Norse Myth and Legend : [англ.]. — L. : Cassell, 1997. — ISBN 0-304-34520-2.
* Sögubrot af Fornkonungum// Sögur Danakonunga, udg. av C. af Petersens och E. Olson, København 1919—1925 (Samfund 46,1). Dänische Übersetzung: C. Ch. Rafn, Nordiske Kaempe-Historier, Bd. III (1824).
* Saxo Grammaticus, Gesta Danorum, rec. et ed. J. Olrik et H. Ræder, Bd. I (1931), Lib. VII, c.X.; Lib. VIII, c.IV.
* Uecker, Heiko. Die altnordischen Bestattungssitten in der literarischen Überlieferung. — München : Schön, 1966. — 179 s. — München, Phil. F., Diss. v. 3. Okt. 1966.

Կատեգորիա:Սկանդինավյան դիցաբանություն
Բոտկինի փողոց (Յալթա)

**Բոտկինի փողոց** (), փողոց Ղրիմի Յալթա քաղաքում։ Անվանվել է ռուս անվանի բժիշկ-թերապևտ, հասարակական գործիչ Սերգեյ Պետրովիչ Բոտկինի (1832-1889) պատվին։ Սկիզբ է առնում Պուշկինի փողոցից և ավարտվում Մարշակի փողոցի հետ հատումով։ Երկարությունը 520 մետր է։

## Նկարագրություն
Յալթա քաղաքի Բոտկինի փողոցը սկսվում է Պուշկինի փողոցից, հատում Տոլյատիի, Չեխովի փողոցները, Լավրովի նրբանցքը և ավարտվում Մարշակի փողոցի հետ հատումով։ Երկարությունը 520 մետր է։ Փողոցում կա համարակալված 39 շինություն. ձախ կողմում (կենտ համարներ)` 26 շենք, աջ կողմում (զույգ համարներ)` 13։

Բոտկինի փողոցի փոստային դասիչն է՝ 298635։

Փողոցն անվանվել է ռուս անվանի բժիշկ-թերապևտ, հասարակական գործիչ, կլինիկական բժշկագիտության ֆիզիոլոգիական ուղղության հիմնադիր Սերգեյ Պետրովիչ Բոտկինի (1832-1889) պատվին։ 1855 թվականին ռուս վիրաբույժ Նիկոլայ Պիրոգովի ջոկատում նա մասնակցել է Ղրիմի կամպանիային, իսկ 1877 թվականին՝ Բալկաններում, ռուս–թուրքական պատերազմական գործողություններին։ Բոտկինը Ռուսաստանում հիմնադրել է առաջին փորձառական լաբորատորիան, որտեղ ուսումնասիրվում էին դեղանյութերի ֆիզիոլոգիական և դեղաբանական ազդեցությունները։ Կլինիկական բժշկագիտության մեջ ստեղծել է նոր ուղղություն, որը Իվան Պավլովն անվանել է ներվիզմ։ Բոտկինը 1883 թվականին առաջինը նկարագրել է լյարդի վիրուսային բորբոքումը, որը հետագայում կոչվել է Բոտկինի հիվանդություն։ Նրա ջանքերով Ռուսաստանում առաջին անգամ բացվել է անվճար հիվանդանոց, որն այժմ կոչվում է Ս․ Պ․ Բոտկինի անունով։

## Ծանոթագրություններ

## Աղբյուրներ
*Боткинская улица в Ялте
*Подробная карта Боткинская улица, город Ялта со спутника с номерами домов, индекс и маршруты, Яндекс, Гугл карты 

## Արտաքին հղումներ
*Почтовый индекс Боткинская улица, г. Ялта

Կատեգորիա:Յալթայի փողոցներ
Սերգեյ Բուկին

**Սերգեյ Բուկին** (, ), ռուս դիվանագետ։

## Կենսագրություն
Ավարտել է Մոսկվայի միջազգային հարաբերությունների պետական ինստիտուտը (1973) և Ռուսաստանի ԱԳՆ Դիվանագիտական ակադեմիային կից որակավորման ֆակուլտետը (2002)։

Դիվանագիտական գործունեությամբ սկսել է զբաղվել 1973 թվականից։
* 1993-1995 թվականներին՝ Ռուսաստանի ԱԳՆ Մերձավոր Արևելքի և Հյուսիսային Աֆրիկայի դեպարտամենտի տնօրենի տեղակալ։
* 1996 թվականի օգոստոսի 23-ից-2000 թվականի դեկտեմբերի 26-ը՝ Լիբիայում Ռուսաստանի Դաշնության արտակարգ և լիազոր դեսպան։
* 2001 թվականի հունվարից-2004 թվականի մայիսը՝ Ռուսաստանի ԱԳՆ Մերձավոր Արևելքի և Հյուսիսային Աֆրիկայի դեպարտամենտի տնօրենի տեղակալ։
* 2004 թվականի մայիսի 7-ից-2010 թվականի հոկտեմբերի 1-ը՝ Լիբանանում Ռուսաստանի Դաշնության արտակարգ և լիազոր դեսպան։
* 2010 թվականի դեկտեմբերի 16-ից-2014 թվականի օգոստոսի 10-ը՝ Ռուսաստանի ԱԳՆ Մերձավոր Արևելքի և Հյուսիսային Աֆրիկայի դեպարտամենտի տնօրենի տեղակալ։

## Պարգևներ
* «Մոսկվայի 850-ամյակին նվիրված մեդալ»։
* Ռուսաստանի Դաշնության արտաքին գործերի նախարարության պատվավոր աշխատակից։
* Բարեկամության շքանշան (2011 թվականի հուլիսի 8)՝ *Ռուսաստանի Դաշնության արտաքին քաղաքական կուրսի իրականացման գործում ունեցած մեծ ավանդի և երկարամյա բարեխիղճ աշխատանքի համար*։

## Դիվանագիտական աշխատանք

* Արտակարգ և լիազոր դեսպան (2006 թվականի մարտի 14)

## Ծանոթագրություններ

## Արտաքին հղումներ
* Կենսագրությունը ''az-libr.ru կայքում''
* Ռուսաստանի ԱԳՆ հաղորդագրությունը «Բուկինի մահվան մասին»«»

Կատեգորիա:Դիվանագետներ այբբենական կարգով
Կատեգորիա:Ռուս դիվանագետներ
Կատեգորիա:Բարեկամության շքանշանի ասպետներ (Ռուսաստան)
Կատեգորիա:Մոսկվայի միջազգային հարաբերությունների պետական ինստիտուտի շրջանավարտներ
Կատեգորիա:Մոսկվայի 850-ամյակի հուշամեդալով պարգևատրվածներ
Ալեխանդրո Ալոնսո

**Ալեխանդրո Ալոնսո** (, ), արգենտինացի ֆուտբոլիստ, կիսապաշտպան։ Հանդես է եկել արգենտինական «Ուրականում», ֆրանսիական «Բորդոյում», «Մոնակոյում» և «Սենտ Էտիենում»։

## Ակումբային կարիերա
Ալեխանդրո Ալոնսոն իր ֆուտբոլային կարիերան սկսել է «Ուրական» ակումբում, որը հանդես էր գալիս Արգենտինայի երկրորդ դիվիզիոնում։ «Ուրականի» կազմում նա հանդես է եկել չորս մրցաշրջան՝ այդ ընթացքում մասնակցելով 34 խաղի և դառնալով 5 գոլի հեղինակ։ 2005 թվականին Ալոնսոն տեղափոխվել է ֆրանսիական «Բորդո», որը ֆուտբոլիստի համար վճարել է 750 հազար եվրո։ «Բորդոյի» կազմում Ալեխանդրոն իր նորամուտը նշել է 2005 թվականի սեպտեմբերի 11-ին՝ «Լանսի» դեմ խաղում։ Արգենտինացի կիսապաշտպանը փոխարինման է դուրս եկել 90-րդ րոպեին, իսկ նրա թիմը խաղն ավարտել է ոչ ոքի՝ 1։ 1: Ֆրանսիայի առաջնության 2005/06 մրցաշրջանում Ալոնսոն անցկացրել է 21 խաղ և խփել 3 գոլ, ինչպես նաև դարձել Ֆրանսիայի առաջնության արծաթե մեդալակիր։

2006/07 մրցաշրջանում Ալեխանդրոն վերջնականապես դարձել է հիմնական կազմի խաղացող՝ այդ մրցաշրջանում անցկացնելով 30 խաղ և խփելով 1 գոլ, իսկ նրա ակումբն առաջնությունում զբաղեցրել է 6-րդ տեղը։ 2007 թվականին Ալոնսոն դարձել է Ֆրանսիական լիգայի գավաթակիր, հենց այդ նվաճած գավաթի շնորհիվ էլ «Բորդոն» ստացել է ՈՒԵՖԱ-ի գավաթի խաղարկության ուղեգիր։ 2007/08 մրցաշրջանում Ալոնսոն կրկին դարձել է Ֆրանսիայի փոխչեմպիոն։ «Բորդոյի» կազմում Ալեխանդրոն ընդհանուր առմամբ մասնակցել է 80 հանդիպման և դարձել 4 գոլի հեղինակ։

2008 թվականի ամռանը Ալեխանդրոն տեղափոխվել է «Մոնակո»․ նրա տրանսֆերը կազմել է 2,5 միլիոն եվրո, և Ալոնսոն ակումբի հետ կնքել է երեք տարվա պայմանագիր։ Ալոնսոյի «Մոնակոյում» իր նորամուտը նշել է 2008 թվականի օգոստոսի 9-ին՝ Ֆրանսիայի առաջնության 2008/09 մրցաշրջանի՝ ՊՍԺ-ի դեմ խաղում։ Ալոնսոն մասնակցել է ամբողջ հանդիպմանը, իսկ նրա ակումբը Ֆրեդերիկ Նիմանիի խփած գոլի շնորհիվ հաղթել է 1։ 0 հաշվով։ 2009 թվականի մարտի 4-ին Ալոնսոն Ֆրանսիայի առաջնության 28-րդ տուրի՝ «Թուլուզ» ակումբի դեմ խաղի հենց սկզբում ծնկի ծանր վնասվածք է ստացել և ստիպված է եղել հեռանալ խաղադաշտից արդեն հանդիպման 9-րդ րոպեին, որն ավարտվել է «Մոնակոյի» տնային հաղթանակով (3։ 2): Ինչպես պարզվել է ավելի ուշ, Ալոնսոն դուրս է մնացել մինչև 2008/09 մրցաշրջանի ավարտը։

2011 թվականի հունվարի 31-ին Ալոնսոն դարձել է «Սենտ Էտիենի» խաղացող՝ ակումբի հետ կնքելով երկուսուկես տարվա պայմանագիր։

## Ձեռքբերումներ
* Ֆրանսիայի փոխչեմպիոն՝ 2005/06, 2007/08
* Ֆրանսիայի լիգայի գավաթակիր՝ 2006/07, 2012/13

## Ծանոթագրություններ

## Արտաքին հղումներ
* 
* 
* 
* Վիճակագրությունը ''fussballdaten.de'' կայքում 

Կատեգորիա:Արգենտինացի ֆուտբոլիստներ
Կատեգորիա:Բորդոյի ֆուտբոլիստներ
Կատեգորիա:Մոնակոյի ֆուտբոլիստներ
Կատեգորիա:Սենտ Էտիենի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ
Թիլան Բլոնդո

**Թիլան Բլոնդո** (, ), ֆրանսիացի մոդել և դերասանուհի։

## Կենսագրություն
Թիլանը ծնվել է 2001 թվականի ապրիլի 5-ին։ Մայրը՝ ֆրանսուհի Վերոնիկա Լյուբրին (), նախկինում հեռուստահաղորդավարուհի էր, այժմ ապագա մայրերի և երեխաների հագուստի դիզայներ է։ Հայրը՝ Պատրիկ Բլոնդոն (), հայտնի ֆուտբոլիստ է։ Թիլանն ունի կրտսեր եղբայր՝ Այրթոն Ռոմերոն, որը ծնվել է 2007 թվականին։

### Գործունեություն
Թիլանը աշխարհի ամենաբարձր վարձատրվող երիտասարդ մոդելներից մեկն է։ Ֆոտոմոդելի գործունեությունը սկսել է 4 տարեկանում։ Համագործակցել է Ժան Պոլ Գոտյեի հետ։ 10-ամյա Թիլանի լուսանկարները, որոնք հրապարակվեցին «Vogue» ամսագրում, վրդովմունքի ալիք առաջացրին։ Ամսագրին մեղադրանք ներկայացվեց մանկապղծության համար։

2014 թվականի սկզբին՝ 12 տարեկան հասակում, Թիլանը պայմանագիր կնքեց «IMG Models» միջազգային մոդելային գործակալության հետ, որի հետ սկսեց աշխատել 15 տարեկանից։

Թիլանը եղել է այնպիսի բրենդերի դեմքը, ինչպիսիք են «Lacoste»-ն, «Hugo Boss»-ը, Ժան Պոլ Գոտյեն, «Ralph Lauren»-ը, «Massimo Dutti»-ն, «Pull&Bear»-ը, «Paul&Joe sister»-ը և շատ ուրիշներ։

Թիլան Բլոնդոն հայտնվել Է «Vogue», «L’Officiel Enfants», «Jalouse Magazine», «L’Officiel Paris», «Marie Claire» ամսագրերի շապիկներին։

Ներկայումս համագործակցում է «Chanel», «Little Eleven Paris», «H&M», «Dolce&Gabbana», «L’Oréal» ընկերությունների հետ։

2014 թվականի հունիսին Բլոնդոն ստացավ Գաբրիելի դերը «Բել և Սեբաստյան» («Belle et Sébastien: l’aventure continue») ֆիլմում, որի պրեմիերան կայացավ 2015 թվականի դեկտեմբերին Եվրոպայում։

## Ծանոթագրություններ

## Արտաքին հղումներ
* Պաշտոնական կայք 
* Թիլան Բլոնդոյի լուսանկարներ

Կատեգորիա:Ֆրանսիացի դերասանուհիներ
Կատեգորիա:Ֆրանսիացի մոդելներ
Պրոմեթևս (մուլտֆիլմ)

«**Պրոմեթեևս**» (), խորհրդային նկարված մուլտֆիլմ, որ ստեղծվել է ռեժիսոր Ալեքսանդրա Սնեժկո-Բլոցկայայի կողմից հին հունական առասպելների հիման վրա։ Սնեժկո-Բլոցկայայի վերջին աշխատանքն է։

## Սյուժե
Մուլտֆիլմը պատմում է տիտան Պրոմեթևսի, որ Օլիմպոսից կրակ է գողացել մարդկանց համար, ինչի համար խստորեն պատժվել է Զևսի կողմից։ Պրոմեթևսի ընկերը՝ դարբին Հեփեստոսը, ստիպված է գամել նրան ժայռին, և ամեն օր Օլիմպոսից եկող արծիվը ծվատում է Պրոմեթևսի՝ գիշերվա ընթացքում վերականգնվող լյարդը՝ փորձելով նրանից ստանալ այն հարցի պատասխանը, թե ինչու է նա կրակը գողացել Օլիմպոսից։ Պրոմեթևսի պատասխանը չի հասկանում ո՛չ Հեփեստոսը, ո՛չ արծիվը, ո՛չ Զևսը։ Պրոմեթևսն սկսում է ծիծաղել նրանց վրա։ Զևսը մահապատժի է ենթարկում Պրոմեթևին՝ կայծակնահարելով նրա ժայռը։ Բայց Պրոմեթևսի խոշտանգումներն ու մահապատիժն ապարդյուն չէին․ մարդիկ պահպանել են նրա սրբազան նվերը։

## Տարբերությունները առասպելից
* Պրոմեթևսի ազատումը մուլտֆիլմում չի ցուցադրվել, այլ տեղափոխվել է «Վերադարձ Օլիմպոսից» մուլտֆիլմ։
* Մուլտֆիլմում Պրոմեթևս միայն շղթայվախ է, իսկ առասպելում նա գամված էր նաև երկաթե սեպով։

## Ստեղծողներ
* Սցենարի հեղինակ՝ Ալեքսեյ Սիմուկով
* Ռեժիսոր՝ Ալեքսանդրա Սնեժկո-Բլոցկայա
* Բեմադրող նկարիչ՝ Ալեքսանդր Տրուսով
* Կոմպոզիտոր՝ Վիտալի Գևիկսման
* Օպերատոր՝ Բորիս Կոտով 
* Հնչյունային օպերատոր՝ Բորիս Ֆիլչիկով
* Նկարիչ-մուլտիպլիկատորներ՝
** Նիկոլայ Ֆեոդորով
** Օլեգ Սաֆրոնով
** Վիկտոր Շևկով
** Օլգա Օռլովա
** Վիոլետա Կոլեսնիկովա
** Վալենտին Կուշներև
** Վլադիմիր Շևչենկո
* Խմբագիր՝ Արկադի Սնեսարև
* Մոնտաժող՝ Մարգարիտա Միխեևա
* Ասիստենտներ՝ Ա. Գորևա, Տ. Լիտկո, Դ. Անպիլով, Մ. Պոպովա
* Ֆիլմի տնօրեն՝ Լհուբով Բուտիրինա
* Դերերը հնչյունավորել են՝
** Ալեքսեյ Կոնսովսկի – Պրոմեթևս
** Վսևոլոդ Լարիոնով – արծիվ
** Աննա Կամենկովա – աղջիկ
** Եվգենի Գերասիմով – տղա
** Կոնստանտին Նիկոլաև
** Միխայիլ  Պոգորժելսկի

## Վերաթողարկում
1980-ականներին ԽՍՀՄ-ում մուլտֆիլմը թողարկվում է VHS-ով՝ «ԽՍՀՄ Պետկինոյի տեսածրագրի» հրատարակությամբ։ Ռուսաստանում 1990-ականներին թողարկվել է «Крупный план»  կինոմիության կողմից VHS-ով, 1990-ականների կեսերին՝ Video CD սկավառակներով «Վերադարձ Օլիմպոսից» և «Հերակլեսն Ադմետոսի մոտ» մուլտֆիլմերի հետ միասին։

## Արձագանքներ

Հայտնի է Ալեքսանդրա Սնեժկո-Բլոցկայայի ֆիլմերի շարքն ըստ Հին Հունաստանի առասպելների։ Ալեքսանդր Տրուսովի հետ համագործակցությամբ նրանք հանդիսատեսին են ներկայացրել աստվածների, անտիկ հերոսների, մեդուզաների, Մինոտավրոսի ու մինչ այդ հանդիսատեսի համար ոչ սովորական այլ կերպարների։ Այդ ժանրում Սնեժկո-Բլոցկայան նույնպես դարձել է առաջամարտիկ ու հասցրել է նկարահանել հին ֆիլմ՝ «Վերադարձ Օլիմպոսից» (1969), «Լաբիրինթոս» (1971), «Արգոնավորդներ» (1972), «Պերսևս» (1973), «Պրոմեթևս» (1974)։

## Ծանոթագրություններ

## Արտաքին հղումներ
* 
* 

Կատեգորիա:1974 մուլտֆիլմեր
Կատեգորիա:«Սոյուզմուլտֆիլմ» ստուդիայի մուլտֆիլմեր
Կատեգորիա:Ալեքսանդրա Սնեժկո-Բլոցկայայի մուլտֆիլմեր
Կատեգորիա:Խորհրդային մուլտֆիլմեր
Դինյանդի

**Դինյանդի**  կամ **Ֆյադլֆոսս** () ջրվեժ Դիլյանդիսաու գետի վրա, գտնվում է Իսլանդիայի հյուսիս արևմուտքում՝ Վեստֆիրդիր նահանգում։

Իսլանդերենից թարգմանաբար նշանակում է կատաղած։

Իրենից ներկայացնում է ջրվեժների խումբ։ Բարձրությունը հասնում է 100 մ, լայնությունը՝ 30 մ։

1981 թվականից ջրվեժը և նրա հարակից տարածքները համարվում են հատուկ պաշտպանության տարածք։

Ֆյադլֆոսս ջրվեժի ներքևի հատվածում գտնվում են մի քանի փոքրիկ ջրվեժներ՝ Hundafoss, Göngufoss, Háifoss, Úðafoss, Bæjarfoss: Համարյա ջրվեժից հետո Դիլյանդիսաու գետը թափվում է Բորգար ֆյորդը։

Այստեղ զբոսաշրջությունը զարգացած է։

## Ծանոթագրություններ

## Արտաքին հղումներ
* www.world-of-waterfalls.com
* www.eldey.de

Կատեգորիա:Իսլանդիայի ջրվեժներ
Կատեգորիա:Վեստֆիրդիր
Ֆեդոն Մատտեու

**Ֆեդոն Մատտեու** (, )), հույն բասկետբոլիստ և մարզիչ, որը հանդես է եկել կենտրոնականի և խաղարկողի դիրքերում առաջին համարի ներքո։ Որպես բասկետբոլիստ Հունաստանի բասկետբոլի ագզային հավաքականի կազմում հանդես է եկել Հելսինկիում անցկացվող Օլիմպիադային։

## Խաղացողի կարիերա
Ֆեդոնը հունական սուպերլիգայի «Արիս» ակումբի նախագահ Մանտոս Մատտեուի որդին է։ Բասկետբոլիստի կարիերան սկսել է 1945 թվականին «Արիս» ակումբի կազմում։ 1949 թվականին տեղափոխվել է «Պանատինաիկոս»։ Այս ակումբի կազմում նա երեք անգամ հաղթել է Հունաստանի առաջնությունը, 1955 թվականին հանդես է եկել Միջազգային գավաթում և դարձել է ամբողջ առաջնության MVP: 1955 թվականին նա հանդես է եկել «Պանիոնիոս» և «Սպորտինգ» ակումբների կազմերում, որից հետո տեղափոխվել է իտալական «Վարեզե»։ Խաղացողի կարիերան ավարտել է «Արիս» ակումբում 1957 թվականին։

Մատտեուն Հունաստանի հավաքականի կազմում անցկացրել է 44 խաղ, որոնց ժամանակ հավաքել է 539 միավոր (12,25 մ/խ)։ Հունաստանի հավաքականի կազմում նա իր առաջին պաշտոնական խաղը անցկացրել է 1949 թվականի Եվրոպայի բասկետբոլի առաջնությանը, որի ընթացքում հավաքել է 66 միավոր՝ դառնալով ակումբը լավագույն ռմբարկու և նվաճելով բրոնզե մեդալ։ Հետագայում նա խաղացել է 1951 թվականի Եվրոպայի առաջնությանը։

## Մարզչական կարիերա
Մատտեուն կարիերան ավարտելուց հետո դարձել է մարզիչ։ Նա 1961, 1965 և 1969 թվականների Եվրոապայի առաջնություններին եղել է Հունաստանի հավաքականի գլխավոր մարզիչ։ Մարզել է հունական սուպերլիգայի «Օլիմպիակոս», ԱԵԿ, ՊԱՈԿ և «Պերիստերի» ակումբները։ Նաև մարզել է իտալական «Շտորմ Վարեզե» և «Վիրտուս Աուրելիա» ակումբները։ 1970 և 1973 թվականներին եղել է ՖԻԲԱ բոլոր աստղերի խաղի Եվրոպայի հավաքականի գլխավոր մարզիչ։ «Օլիմպիակոս» ակումբի հետ միասին Մատտեուն 1976 թվականին դարձել է Հունաստանի առաջնության և գավաթի հաղթող, իսկ 1984 թվականին ՊԱՈԿ ակումբի հետ՝ Հունաստանի գավաթի հաղթող։

## Ձեռքբերումներ
### Խաղացող
* Հունաստանի չեմպիոն՝ 1950, 1951, 1954
* Viareggio միջազգային գավաթի լավագույն ռմբարկու՝ 1955
* Viareggio միջազգային գավաթի MVP՝ 1955
* Եվրոպայի առաջնության բրոնզե մրցանակակիր՝ 1949

### Մարզիչ
* Հունաստանի չեմպիոն՝ 1976
* Հունաստանի գավաթի հաղթող՝ 1976, 1984
* ՖԻԲԱ բոլոր աստղերի խաղի Եվրոպայի հավաքականի մարզիչ՝ 1970, 1973

## Ծանոթագրություններ

## Արտաքին հղումներ
* ՖԻԲԱ կայքում 
* Հունաստանի բասկետբոլի Փառքի սրահի կայքում 

Կատեգորիա:Հույն բասկետբոլիստներ
Կատեգորիա:Բասկետբոլային մարզիչներ
Կատեգորիա:Անձինք Սալոնիկից
Չեռնովի փողոց (Յալթա)

**Չեռնովի փողոց** (), փողոց Ղրիմի Յալթա քաղաքի 10-րդ միկրոշրջանում։ Անվանվել է մետալուրգիայի, մետաղագիտության, մետաղների ջերմային մշակման բնագավառի ռուս գիտնական Դմիտրի Կոնստանտինովիչ Չեռնովի (1839-1921) պատվին։ Սկիզբ է առնում Կիրովի փողոցից և ավարտվում Գրիգորևի փողոցի հետ հատումով։ Երկարությունը 590 մետր է։

## Նկարագրություն
Յալթա քաղաքի Չեռնովի փողոցը գտնվում է 10-րդ միկրոշրջանում։ Այն սկսվում է Կիրովի փողոցից, հատում Կլուբնի և Չեռնովի նրբանցքները և ավարտվում Գրիգորևի փողոցի հետ հատումով։ Փողոցում կա համարակալված 34 շինություն։ Երկարությունը 590 մետր է։

Մինչև խորհրդային կարգերի հաստատումը փողոցը կոչվել է Կրեստովայա։ Փողոցի սկզբնամասում գտնվում է Ն. Ն. Բատուրինի անվան պուրակը։ Այն կառուցվել է 1970-ական թվականներին ոչնչացված Աուտկայի գերեզմանատան տեղում։ Մինչև օրս այնտեղ հանդիպում են տապանաքարեր։

Չեռնովի փողոցի փոստային դասիչներն են՝ 	298609, 298637։

Փողոցն անվանվել է մետալուրգիայի, մետաղագիտության, մետաղների ջերմային մշակման բնագավառի ռուս գիտնական Դմիտրի Կոնստանտինովիչ Չեռնովի (1839-1921) պատվին։ Չեռնովը ժամանակակից մետաղագիտության ռուս մետալուրգների և մետաղագետների խոշոր գիտական դպրոցի հիմնադիրն է։ Ընտրվել է Ռուսական մետալուրգիական ընկերության պատվավոր անդամ, Երկաթի և պողպատի անգլիական ինստիտուտի պատվավոր փոխնախագահ, Լեռնային ինժեներների ամերիկյան ինստիտուտի և ռուսական ու արտասահմանյան այլ գիտական հաստատությունների պատվավոր անդամ։ Մահացել է 1921 թվականին, Յալթայում։

## Ծանոթագրություններ

## Աղբյուրներ
*Улица Чернова в Ялте
*Подробная карта улица Чернова, город Ялта со спутника с номерами домов, индекс и маршруты, Яндекс, Гугл карта

## Արտաքին հղումներ
*Почтовый индекс улица Чернова, г. Ялта

Կատեգորիա:Յալթայի փողոցներ
Անահիտ Մելքումյան

**Անահիտ Սերգեյի Մելքումյան** (), հայ տնտեսագետ։ Տնտեսագիտության դոկտոր (2006), պրոֆեսոր։

Սերգեյ Մելքումյանի դուստրը, Միքայել Մելքումյանի քույրը։

## Կենսագրություն
Անահիտ Մելքումյանը ծնվել է 1959 թվականի նոյեմբերի 2-ին, Երևանում։ 1980 թվականին ավարտել է Երևանի պետական տնտեսագիտական ինստիտուտը։ 1985 թվականից եղել է Հայկական պետական տնտեսագիտական համալսարանի դասախոս, ՀՊՏՀ աշխատանքի տնտեսագիտության ամբիոնի վարիչի ժ/պ։

Աշխատանքները վերաբերում են աշխատանքի տնտեսագիտության, շուկայի, բնակչության զբաղվածության կարգավորման, ժողովրդագրության, աշխատանքի պաշարների կառավարման, գենդերային տնտեսագիտության հարցերին։

## Երկեր
* Աշխատանքի շուկա / Ա. Մելքումյան, Մասն. խմբ.՝ Ն. Սամվելյան, Երևան, Լազերքոփի, 2017։
* ՀՀ մարզերում փոքր և միջին բիզնեսի զարգացման ազդեցությունը աղքատության կրճատման վրա / Հեղինակներ` Մ. Մելքումյան, Ա. Մելքումյան, Ֆ. Բահարյան և այլք, Հայաստանի պետական տնտեսագիտական համալսարան, Երևան, Տնտեսագետ, 2016։
* Գործազրկությունը և աշխատավարձի անհավասարությունը ՀՀ-ում / Ա. Մելքումյան, Հ. Թերզյան և ուրիշեր, Խմբ.՝ Վ Միրզոյան, ՀՊՏՀ, Հայաստանի պետական տնտեսագիտական համալսարան, Տնտեսագետ, 2014։
* Աշխատանքի շուկա / Ա. Մելքումյան, Մասն. խմբ.՝ Ն. Սամվելյան, Երևան, Զանգակ-97, 2009։
* Աշխատանքի շուկան և բնակչության զբաղվածությունը։ (Դասախոսություններ) / Ա. Մելքումյան, ՀՊՏՀ, Հայաստանի պետական տնտեսագիտական համալսարան, Երևան, Տնտեսագետ, 2006։
* Աշխատանքի շուկայի և զբաղվածության կարգավորման հիմնախնդիրները Հայաստանի Հանրապետությունում / Ա. Ս. Մելքումյան, Մասն. խմբ.՝ Մ. Ս. Մելքումյան, Երևան, Զանգակ-97, 2005։
* Աշխատանքի շուկայի և զբաղվածության կարգավորման հիմնախնդիրները Հայաստանի Հանրապետությունում։ Սեղմագիր ‐ Ը.00.02 ‐ «Տնտեսության, նրա ճյուղերի տնտեսագիտություն և կառավարում» մասնագիտությամբ տնտեսագիտության դոկտորի գիտական աստիճանի հայցման ատենախոսության, Երևան, Երևանի պետական տնտեսագիտական ինստիտուտ, 2005։
* Աշխատանքի շուկայի և զբաղվածության կարգավորման հիմնախնդիրները Հայաստանի Հանրապետությունում / Ա. Ս. Մելքումյան, Մասն. խմբ.՝ Մ. Ս. Մելքումյան, Երևան, Զանգակ-97, 2004։
* Աշխատանքի շուկայի ձևավորման և զբաղվածության հիմնախնդիրները աղքատության հաղթահարման ՀՀ ռազմավարությունում։ ՄԻԺԻ ՀԿ-ի հրատարակչություն, 2002։
* Աշխատանքի շուկա և զբաղվածություն։ Արդի հիմնախնդիրները Հայաստանի Հանրապետությունում և ԱՊՀ այլ երկրներում / Ա. Մելքումյան, Մասն. խմբ.՝ Հ. Գրիգորյան, Երևան, Նահապետ, 1999։

## Ծանոթագրություններ

Կատեգորիա:Հայ տնտեսագետներ
Կատեգորիա:Տնտեսագիտական գիտությունների դոկտորներ
Կատեգորիա:ՀՊՏՀ շրջանավարտներ
Կատեգորիա:Հայ պրոֆեսորներ
Հայաստանի Հանրապետության քաղաքացու օր

մինի|350x350փքս|Հայաստանի քաղաքացու օրը Կապանում
**Հայաստանի Հանրապետության քաղաքացու օր**, տոն Հայաստանում, որը ստեղծվել է Նիկոլ Փաշինյանի կառավարման տարիներին՝ վերջինիս նախաձեռնությամբ՝ իր գլխավորած հեղափոխությունը փառաբանելու համար։

Նշվում է ապրիլի վերջին շաբաթ օրը։ Մայիսի 1-ը շաբաթ օրվա հետ համընկնելու դեպքում Հայաստանի Հանրապետության քաղաքացու օրը նշվում է ապրիլի վերջին կիրակի օրը։

## Պատմություն

2019 թվականի մարտի 21-ին Հայաստանի կառավարությունը հավանություն է տվել «Տոների և հիշատակի օրերի մասին» Հայաստանի օրենքի փոփոխություններին, որոնցում առաջարկվել է սահմանել Քաղաքացու օրը՝ որպես նոր տոն։
Հայաստանի արդարադատության նախարար Արտակ Զեյնալյանի խոսքով, տոնի անհրաժեշտությունը «պայմանավորված է 2018 թվականի ապրիլին Հայաստանում տեղի ունեցած աննախադեպ քաղաքական իրադարձություններով և դրան հետևած թավշյա հեղափոխությամբ։ Ըստ Զեյնալյանի, ելնելով սոցիալ–տնտեսական, իրավական և քաղաքական բազմաթիվ խնդիրների շուտափույթ լուծման անհրաժեշտությունից, հազարավոր քաղաքացիներ օրեր շարունակ բողոքի ակցիաներ և երթեր են անցկացրել՝ իշխանությունների առջև դնելով իրենց պահանջները։

2019 թվականի ապրիլի 9-ին Հայաստանի Ազգային ժողովի կողմից ընդունվել է «Տոների և հիշատակի օրերի մասին» Հայաստանի օրենքում լրացում կատարելու մասին օրենքը, որի արդյունքում «Տոների և հիշատակի օրերի մասին» Հայաստանի օրենքի նոր 4.1 հոդվածը սահմանել է **Քաղաքացու օր** տոնը։ Համաձայն այդ հոդվածի՝ Հայաստանի Հանրապետության քաղաքացու օրը նշվում է ապրիլի վերջին շաբաթ օրը։ Մայիսի 1-ը շաբաթ օրվա հետ համընկնելու դեպքում Հայաստանի Հանրապետության քաղաքացու օրը նշվում է ապրիլի վերջին կիրակի օրը։

## Տես նաև
* Հայաստանի տոների և հիշատակի օրերի ցանկ
* Հայաստանի Հանրապետության քաղաքացիություն

## Ծանոթագրություններ

Կատեգորիա:2019 հիմնադրումներ Հայաստանում
Կատեգորիա:Թավշյա հեղափոխություն (Հայաստան)
Միխայիլ Բրիժինսկի

**Միխայիլ Իվանովիչ Բրիժինսկի** (, ), խորհրդային մորդովացի բանաստեղծ, ԽՍՀՄ Գրողների միության անդամ (1990), Մորդովիայի Հանրապետության ժողովրդական գրող։

## Կենսագրություն
Ծնվել է ուսուցիչներ Իվան Սերգեևիչ Բրիժինսկու և  Նադեժդա Անդրեևնա Ֆատկինի ընտանիքում։ Ավարտել է Նովոտուրդակովսկի միջնակարգ դպրոցը և Մորդովական մանկավարժական ինստիտուտի բանասիրության ֆակուլտետը։ Բանակում ծառայելուց հետո` 1977 թվականին, աշխատանքի է անցել հայրենի գյուղում` որպես մայրենի լեզվի և գրականության ուսուցիչ։

Իր առաջին վիպակը` «Պոլովտ»-ը («Ահազանգ»), որը նվիրված էր մոնղոլ թաթարների լծի դեմ ռուսների և մորդովների մղած պայքարին, լույս է տեսել 1983 թվականին։ 1986 թվականին նա ռուսերեն հրատարակում է «Հանուն իրենց եղբայրների» վիպակը, որտեղ պատմում է Ստեպան Ռազինի ապստամբության և Ալյոնա Արզամասկայայի կյանքի մասին, 1988 թվականին լույս է տեսնում «Խոնարհվիր ակոսին» վեպը, որը պատմում է գյուղական կյանքի մասին։ 1991 թվականին մորդովերեն հրատարակում է «*Эрямодо надобия*» («Դեղորայք կյանքից»), պատմվածքների ժողովածուն, որտեղ ընդգրկված են երեք պատմվածք, «Զակու- ուն» տրիպտիխը և «Пингень гайть» («Դարաշրջանների ղողանջը») էսսեն, որը լույս է տեսել 2004 թվականին։  Էսսեում Բրիժինսկին պատմում է մորդովական ժողովրդի ծագման մասին, գիտական տեսանկյունից հիմնավորելով և գիտական ապացույցներով  ամրապնդելով այն։ 2008 թվականին նա հրատարակում է «*Кирдажт*» («Հասակակիցներ») ազգագրական վիպակը, որտեղ գեղարվեստական ձևով ներկայացնում է մորդովական ժողովրդի պատմությունը և պատանուց տղամարդու  ձեռնադրման ծեսի արարողոոթյունը, ցուցադրում է մարդու բնավորության և աշխարհայացքի ձևավորման հանգամանքները, շրջակա միջավայրի գոյության պայմաններին ամբողջական հարմարվողականության շրջանում։ Բրիժինսկին հայտնի է նաև որպես «Ռուս-էրզյան դպրոցական բառարանի» (2015) հեղինակ, ինչպես նաև կնոջ Նադեժդա Նիկիֆորովնայի հետ հրատարակած մորդովական գրականության քրեստոմատիայի դասագրքի հեղինակ։

1990 թվականից ԽՍՀՄ Գրողների միության անդամ է։

ՌՍՖՍՀ ընդհանուր կրթության պատվավոր աշխատող է։ Մորդովիայի հանրապետության պետական մրցանակի դափնեկիր է (2004): Մորդովիայի հանրապետության ժողովրդական գրող (2014):

## Ծանոթագրություններ

## Արտաքին հղումներ
* Библиотека мордовской литературы. Михаил Иванович Брыжинский 

Կատեգորիա:Ռուս գրողներ
Կատեգորիա:Մորդովացի գրողներ
Կատեգորիա:Խորհրդային գրողներ
Կատեգորիա:Մորդովայի ժողովրդական գրողներ
Կատեգորիա:ԽՍՀՄ գրողների միության անդամներ
Կատեգորիա:Մորդովիայի պետական համալսարանի շրջանավարտներ